Peter Podhradský

Peter Podhradský (* 10. december 1979, Bratislava) je bývalý slovenský hokejový obranca. Patril medzi ofenzívne typy s kvalitnou rozohrávkou. Za reprezentáciu odohral viac než 100 zápasov a absolvoval štyri svetové šampionáty.
Klubový hokej.
S hokejom začínal v Slovane Bratislava, v extralige debutoval v sezóne 1998/99, Slovan sa prebojoval do finále play-off, v ktorom prehral s HC Košice. V ďalšom ročníku získal majstrovský titul.
V roku 2000 bol draftovaný Anaheimom Mighty Ducks, v 5. kole zo 134. miesta. Na farme tohto klubu v AHL (Cincinnati Mighty Ducks) odohral tri roky, miesto v prvom mužstve si však nevybojoval. 
Ročník 2003/04 odohral v českej extralige v mužstvách HC Moeller Pardubice a Bílí Tygři Liberec. Ďalšiu sezónu hral za HC Třinec, v jej priebehu prestúpil do MsHK Žilina. V ročníku 2005/06 pôsobil v klube HC Košice, pred nasledujúcim podpísal zmluvu s mužstvom DEL Frankfurt Lions, kde hral aj ďalší slovenský hokejista Peter Smrek. Bol najlepším strelcom svojho klubu spomedzi obrancov, keď v základnej časti strelil 17 gólov, zároveň dosiahol 19 asistencií. 
V sezóne 2007/08 hrával v ruskom superligovom mužstve Metallurg Novokuzneck, bol druhým najproduktívnejším obrancom klubu. Pred nasledujúcim ročníkom vznikla KHL, odvtedy pôsobí v tejto súťaži. V máji 2008 uzavrel zmluvu s mužstvom Torpedo Nižnij Novgorod.
V nasledujúcom ročníku bol hráčom kazašského klubu Barys Astana, ďalšie dva roky hral v Diname Minsk. 
V máji 2012 podpísal kontrakt s ukrajinským nováčikom tejto súťaže HC Donbas Doneck, jeho trénerom v prvej sezóne bol Július Šupler. 21. januára 2013 bol vyhlásený za jedného z troch najlepších hráčov KHL v uplynulom týždni. Rovnaké ocenenie získal aj v nasledujúcom ročníku – 7. decembra 2013, keď v ďalšom týždni zaznamenal šesť plusových bodov. Klub sa prebojoval do 2.kola play-off, v ktorom prehral s Levom Praha. 3. apríla 2014 sa Podhradský dohodol s vedením na predĺžení kontaktu o dva roky.
V auguste 2014 podpísal zmluvu s klubom Lada Togliatti, kde odohral jednu sezónu.
Reprezentácia.
Reprezentoval na MS 20 1999, kde Slovensko vybojovalo bronz. O rok neskôr bol členom slovenského mužstva na seniorských MS 2000 v Petrohrade, Slovensko sa prekvapivo prebojovalo až do finále a dosiahlo striebornú medailu. V slovenskej reprezentácii spolu odohral 98 zápasov, strelil 9 gólov. Nosil reprezentačný dres s číslom 37.
MS 2007.
Tréner Július Šupler ho nominoval na svetový šampionát v Rusku. V druhom zápase základnej skupiny proti Nemecku strelil v presilovkách prvé dva góly stretnutia. Na šampionáte zaznamenal ešte päť asistencií a stal sa najproduktívnejším slovenským obrancom. Mužstvo vypadlo so Švédskom vo štvrťfinále a obsadilo 6. miesto.
MS 2008.
Zúčastnil sa aj MS 2008 v Kanade. Skóroval v úvodnom zápase proti Nórsku (5:1). Slovenské mužstvo však prehralo ďalšie dve stretnutia základnej skupiny (s Nemeckom a Fínskom), následne zostúpilo do boja o udržanie v najvyššej kategórii. Podhradský v dvoch víťazných zápasoch proti Slovinsku nebol na súpiske, nahradil ho René Vydarený.
MS 2011.
Glen Hanlon ho nominoval na domáci šampionát. Slovensko nepostúpilo do vyraďovacích bojov a obsadilo 10. miesto. Podhradský na podujatí zaznamenal jednu asistenciu.
Vylúčenie z reprezentácie.
Tréner Vladimír Vůjtek ho vylúčil z reprezentácie po tom, čo sa v sezóne 2011/12 nezúčastnil na troch prípravných turnajoch. V prvých dvoch prípadoch mal zdravotný dôvod, v poslednom prípade bolo dôvodom týždňové sústredenie Dynama Minsk v Dubaji, na ktorom sa chcel zúčastniť, pretože mu končila v klube zmluva a snažil sa o jej predĺženie. Osobne sa preto reprezentačnému trénerovi ospravedlnil, keď sa stretli na zápase Levu Poprad. Ten sa neskôr dozvedel, že iní hráči Minsku v tom istom čase reprezentovali Bielorusko. Podhradský vyjadril sklamanie z tohto rozhodnutia a zdôraznil svoju ambíciu reprezentovať. Po neúspešnej olympiáde v Soči Vůjtek toto rozhodnutie prehodnotil a oslovil ho pred blížiacimi sa MS 2014, Podhradský sa však ospravedlnil pre zranenie členka a kolena.
Štatistika na významných podujatiach.
"(štatistické údaje v článku sú z 28. mája 2014)"